Valerij V. Fokin
Valerij V. Fokin, f. 1946, russisk instruktør. Iscenesatte fra 1971 nyere sovjetisk dramatik på teatret Sovremennik, og blev 1985 leder af Ermolova teatret i Moskva. Han er i dag kunstnerisk og administrativ leder af Meyerhold Centret, som han var med til at grundlægge 1991. Centret, der er udsprunget af de komiteer, der siden 1955 har varetaget rehabiliteringen af Meyerholds virke, har hverken sit eget akademiske institut eller sin egen scene, men bygger bro mellem historisk teoretisk forskning og eksperimentel teaterpraksis i initiativer, der fokuserer på arven fra Meyerhold, og lægger således fra 1990 navn til ‘Skabende laboratorier’, der besøges af såvel russiske som udenlandske teatergrupper. F blev 2003 ydermere udpeget som ny kunstnerisk leder af og chef for det historisk legendariske Aleksandrinskij Teatret i Skt. Petersborg fra 1756, det ældst daterede og fortsat eksisterende teater i Rusland. Det er hans intention at kombinere Meyerhold Centrets arbejde med Alexandrinskij Teatrets traditioner, bl.a. ved teatrets 250-års jubilæum i 2006, hvor man vil iscenesætte en række af Meyerholds berømte produktioner, hvoraf 19, bl.a. Mikhail Lermontovs Maskerade 1917, blev uropført på Alexandrinskij Teatret. F har instrueret såvel en række klassikere, fx N V Gogols Et hotelværelse i byen NN 1994, som mere moderne dramatik samt forestillinger på adskillige prominente scener i udlandet. 